Ул көннәрнең даны мәңгелек

**Максат:**

1.Сугышның кырыс чынбарлыгын, халкыбызның сугыш кырларындагы батырлыгын, патриотизмын һәм милли горурлыгын күрсәтү.

2. Укучыларны фикер йөртүгә өйрәтү аша сугыш ветераннарына хөрмәт - ихтирам хисләре, кешелеклелек сыйфатлары, җаваплылык хисе тәрбияләү.

3.Сөйләм әдәбен камилләштерү буенча эшләү. Сәламәт, тыныч  яшәүнең әһәмиятенә игътибарны арттыру.

**Материал:** презентация "Ул көннәрнең даны мәңгелек", ветераннар турында материал, шигырьләр, видео материал, музыка "Һәрвакыт булсын кояш",  
М.Җәлилнең "Кызыл ромашка" шигыре.

**Сыйныф сәгате барышы:**

- Укучылар, кәефләрегез яхшымы? Әйдәгез,матур итеп,бер-беребезгә,елмаеп алыйк әле. Бүгенге тәрбия сәгатебезнең уңышлы үтәчәгенә мин ышанам, балалар.  
Таң җилләре  
Арыш башларыннан  
Чык бөртеген коеп искәндә,  
Тыныч күңел белән колхозчылар  
Җырлый-җырлый эшкә киткәндә,  
Илебезнең армас эшчеләре  
Төнге сменадан кайтканда,  
Кара диңгез өстен таң нурлары  
Ак яктылык белән япканда,-  
Фашист пиратлары  
Илебезнең  
Гадел тынычлыгын боздылар;  
Карак эт шикелле,  
Качып-посып,  
Чигебезгә борын суздылар.  
- Җәйге матур төн. Сызылып кына таң атып килә. Тирә-юньдә үзәкләрне өзәрдәй кошлар сайравы. Бу 1941 елның 22 июнь таңы. Туган илебезгә немец илбасарлары һөҗүм иткән көн.  
- Әниләренә сыенып, тәмле төшләр күреп, нәни сабыйлар изрәп йоклыйлар... Ә шушы вакытта Германия сугыш игълан итмичә безнең илебезгә һөҗүм итә. Сугышның беренче көненнән үк илебез халкы бердәм күтәрелеп дошманга каршы чыга. Бу сугыш - Бөек Ватан сугышы дип атала.  
- Балалар,ә сезнең Бөек Ватан сугышы турында ишеткәнегез бармы?  
- Ул озак барганмы?  
- Сез бу сугыш турында кайдан ишеттегез (Балаларның җаваплары тыңланыла)  
- Әйе,укучылар,бу сугыш турында безгә дәү әниләребез,дәү әтиләребез,  
әти-әниләребез сөйли. Тагын без кинофильмнар карыйбыз, китаплар укыйбыз. Безнең мәктәп музеенда да Бөек Ватан сугышы елларына багышланган экспонатлар бар.  
Сугыш еллары бик авыр еллар була. Бу дүрт ел дәвамында куп шәһәрләр, авыллар,завод-фабрикалар җимерелә,миллионлаган кешеләрнең гомерләре өзелә. Бу елларда бик күп балалар ачлыкта яшиләр, ятим калалар. (Балалар шигырьләр сөйлиләр)  
1 укучы: Сугыш...  
Шушы сүздән хәтта алмагачлар  
Уйчанланып калды ул көнне  
Яшь бөреләр хәтта чиркангандай,  
Калтыранып куйды ул көнне.

2 укучы: Сугыш...  
Моннан зуррак хәвеф,зуррак афәт  
Булдымы икән җирдә тагын да  
Ач балалар килә күз алдыма  
Шул сүз ишетелгән чагында.

1941 елның 22 июнендә Әлмәттә Сабантуй бәйрәме була. Авыл халкы җыелып шунда киткән була. Бәйрәм бик күңелле уза. Шунда кинәт кайгылы хәбәр килә: Германия безгә каршы сугыш башлаган! Халык кайгырып өйләренә таба таралыша башлаган. Икенче көнне үк мобилизация башланган. Кешеләр бәйрәм киемнәрен дә салмыйча сугышка китә.Югары Мактама авылы сугышка 234 кешене озата. Шуларның 136 сына кире әйләнеп кайтырга насыйп булмый.Сугышка яраксыз ир-ат төрле заводка, шахталарга эшкә алына. Авылдагы бөтен эш картлар, хатын-кызлар, яшүсмерләр җилкәсенә төшә. -Әйдәгез, алар турында бераз тыңлап китик.

1 нче укучы Зайнуллина Камилә бабасы Зайнуллин Миннәхмәт турында сөйли.

Минем бабам, Зайнуллин Миннәхмәт Зайнулла улы,1916 елның 1 июлендә Әлмәт районы Югары Мактама авылында эшче крестьян гаиләсендә туган. Әтисе-Зайнулла,әнисе-Хәдичә исемле булганнар.Алар 4 бала тәрбияләп үстергәннәр: Гаишә, Миннебай, Миннәхмәт, Вәли исемле. Аларның 2 атлары, сыер, сарыклары һәм бик олы таш келәтләре булган. Шул келәттә чабата үргәннәр, итек басканнар.

Минем бабай 1942 елны декабрь аенда Әлмәт хәрби комиссариатына чакырыла. Казан шәһәренә 20 запас укчылар батальонына җибәрелә. 1943 елны Суслонгер станциясенә Мари Эльга җибәрелә. 31 запас укчылар батальонында хәрби эшкә укытыла. 1943 елны февраль аенда Ленинград фронтына җибәрелә. 61 батальон аэродромында хезмәт күрсәтә. Каты авырый. Терелгәннән соң, инвалид булу сәбәпле өйгә кайта.

2 нче укучы Тагирова Арина бабасы Хафизов Габделәхәт турында сөйли.

Минем бабам, Хафизов Габделәхәт Самат улы, 1916 елның 1 июлендә Лениногорск районы Ормышлы авылында эшче крестьян гаиләсендә туган. Әтисе – Миннулла, әнисе – Хәдичә исемле булганнар. Авылнын бик уңган кызы Минасма Ярулла кызы белән 4 бала үстерәләр: 2 малай,2 кыз. Фоат, Гөлгенә (әниемнең әнисе), Гөлчирә, Рөстәм.

.Әмма сөйгән хатынын, ул һәм кызларын калдырып бабайны 1942 елның октябрь аенда фронтка озаталар.Кызылармияче була.

Көн артыннан көннәр үткән. Сугышка яраксыз ир-ат төрле заводка, шахталарга эшкә алына. Авылдагы бөтен эш картлар, хатын-кызлар, яшүсмерләр җилкәсенә төшә. Бабай киткәннән соң бөтен эш әбием өстендә кала. Тормышны алып барырга кирәк бит. Алабута, башка төрле үләннәр, черек бәрәңгедән пешерелгән ашлар төп ризык булган. Балалар кечкенә дип тормаганнар кырга әбигә ярдәм итәргә барганнар, мал-туарны да караганнар - бер генә буш вакыт та булмаган. Әбиләр көнне – төнгә ялгап, “Барысы да Җиңү өчен!”- дип эшләгәннәр, оекбашлар бәйләгәннәр, иген үстергәннәр. Авыр эш, сәләмә кием, ашарга җитмәү үзәккә үткән. Сугыш бетсә дә, тормыш көннән көн катлауланган. Барлык кеше дә авыр хезмәт башкарган, рәхәт тормыш турында берәү дә сорамаган. Һәр кеше кулыннан килгән кадәр тырышкан: басу да сукалаган, үгез һәм ат белән йөкләмә үтәү өчен ашлык төягән. Көчләреннән килгәнчә Җиңү көнен якынайтканнар. Әбием тырыш, булдыклы, кешелекле, авырлыклар алдында каушап калмый торган олы йөрәкле, киң күңелле, сабыр һәм шул ук вакытта гади һәм тыйнак кеше булган.Минем бабама сугыш кырларыннан әйләнеп кайту насыйп була.Сугышта күрсәткән батырлыклары өчен Кызыл Йолдыз ордены белән бүләкләнә.Ләкин аңа тыныч тормышта озак яшәргә туры килми. Алган яраларыннан 1949 елда үлә.Әби биш вакыт намазын укып, Ходайдан илгә, көнгә тынычлык сорап, изге догаларын укып гомер кичерә. Берсеннән-берсе уңган,булган 4 бала белән гомер иткән. Авыл халкы әбине хөрмәт иткән, яраткан. Әби 93 яшендә вафат була.

- Безнең солдатларыбыз батырларча дошманга каршы торган вакытта,тылда калган әниләр,әбиләр, балалар сугышка киткән туганнарына булышу өчен бик күп эшлиләр.  
-Әйдәгез, алар турында бераз тыңлап китик.  
(Видео карала)

-Авыр сугыш елларын шагыйрьләребез шигъри юлларда, композиторларыбыз,  
рәссамнарыбыз үзләренең иҗатларында чагылдырганнар.  
-Балалар,сез бу күргәзмәдә таныш йөзләр күрмисезме?  
-Әйе,Бөек Ватан сугышы геройлары Муса Җәлил, Абдулла Алиш портретлары бар монда. Алар да сугышта булганнар,дошманнарга каршы көрәшкәннәр һәм кире әйләнеп кайтмаганнар. Без сезнең белән аларның бик күп әсәрләрен уку дәресләрендә өйрәнәбез. М.Җәлил дә сугышта катнашкан, фашистлар кулына әсирлеккә эләккән. Ул Моабит төрмәсендә утырганда иҗат иткән, шигырьләр язган. Анын бу шигырьләре, күп еллар узгач та, төрле юллар белән туган илебезгә кайткан һәм "Моабит дәфтәре"дигән китап булып бастырылган.  
-Әйдәгез, Муса Җәлилнең "Кызыл ромашка" шигыренә инсценировка карап китик.  
( Муса Җәлилнең "Кызыл ромашка" шигыре)  
- Безнең илебез ел саен 9 майда Җиңү көнен бәйрәм итә. 1945 елның 9 нчы Май көне-ул сугыш беткән көн. Җинү көне. Без ул көнне зурлап,күңелле итеп, сугышта катнашкан туганнарыбызны искә алып уздырабыз. Әйдәгез, без дә Җиңү бәйрәме турында шигырьләребезне сөйлик әле.  
3 укучы: Бәйрәмнең тагын да  
Матуры,олысы.  
Кояшлы май кебек  
Яктысы,җылысы.  
Бабамның сугышта  
Кан коеп алганы-  
Зур Җинү бәйрәме  
Дигәне бар әле.

4 укучы: Кирәкми безгә сугыш!  
Булмасын бер куркыныч  
Булсын бөтен ил тыныч!  
5 укучы: Кирәкми безгә кан кою,  
Кирәкми безгә сугыш  
Безнең теләк якты,матур  
Тыныч хезмәт һәм тормыш.

6 укучы: Дәшәбез сезгә,өлкәннәр,  
Без-дөнья балалары!  
Балаларның сарылары,  
Аклары, каралары.  
7 укучы: Сез "чәчәкләр",-дисез безне,  
Чәчәкләр сулмасыннар.  
Җир йөзендә бәхетсезләр,  
Ятимнәр булмасыннар!  
8 укучы: Кояшлы булырга тиеш  
Безнең һәрбер иртәбез.  
Без сездән Тынычлык белән  
Бәхет таләп итәбез!  
- Сез якты,матур мәктәпләрдә укысын өчен,әти-әниләрегез эшләсен өчен, барыбыз да бәхетле яшәсен өчен,балалар елмайсын өчен,күк аяз булсын өчен җир шарында тынычлык кирәк.  
- Әйдәгез,бүгенге тәрбия сәгатен тынычлык турындагы җыр белән тәмамлыйк.  
"Һәрвакыт булсын кояш " җыры күмәк башкарыла.